Lime-saken: Kan bli flere pågripelser
Hittil er 20 personer blitt pågrepet i saken etter en omfattende aksjon tidligere i september mot 20 Lime-butikker på Østlandet. Politiet mistenker grov menneskehandel, skatteunndragelse, bedrageri og skimming i nettverket rundt dagligvarekjeden. Under selve aksjonen ble 19 personer pågrepet og til sammen 13 personer sitter i varetekt. En av disse er eneeieren av Lime-kjeden, Sajjad Hussain, som ble pågrepet på Oslo lufthavn i august da han var i ferd med å forlate landet. Tre av fengslingskjennelsene er anket videre i rettssystemet. Alle tre er siktet for grov menneskehandel. - Isolasjonen for samtlige som sitter i varetekt må forlenges onsdag, torsdag og fredag i denne uken. De fikk bare to uker i første omgang, men nå kan vi begjære fire uker fra og med andre fengsling, sier politiinspektør Åsmund Yli i Romerike politidistrikt til NTB. Politiet oppdager stadig nye momenter og interessante personer i arbeidet med den omfattende saken.
Politiet utelukker ikke at det kan bli flere pågripelser i Lime-saken.